b'\n_START_ARTICLE_\nRicardo Zamora\n_START_PARAGRAPH_\nRicardo Zamora Mart\xc3\xadnez (21. tammikuuta 1901 Barcelona, Espanja \xe2\x80\x93 8. syyskuuta 1978 Barcelona, Espanja) oli espanjalainen jalkapallomaalivahti._NEWLINE_Ricardo Zamora oli jalkapallomaailman kuuluisin maalivahti maailmansotien v\xc3\xa4lisen\xc3\xa4 aikana. Zamora syntyi vauraaseen perheeseen ja h\xc3\xa4nelle suunniteltiin l\xc3\xa4\xc3\xa4k\xc3\xa4rin ammattia. Jalkapalloura alkoi koulujoukkueen maalivahtina, ja varsin pian Zamora tarttui paikallisen seuran Universitarin edustajien haaviin. Zamora teki ensiesiintymisens\xc3\xa4 Universitarin maalissa 13-vuotiaana koulupoikana. Jo kahden vuoden kuluttua h\xc3\xa4n siirtyi Espanyoliin, jonka riveiss\xc3\xa4 voitti Katalonian-mestaruuden vuonna 1918._NEWLINE_Seuraavana vuonna Zamoran jalkapalloura n\xc3\xa4ytti p\xc3\xa4\xc3\xa4ttyv\xc3\xa4n ennen kuin ehti kunnolla alkaakaan: is\xc3\xa4ns\xc3\xa4 kuoltua h\xc3\xa4n joutui keskittym\xc3\xa4\xc3\xa4n l\xc3\xa4\xc3\xa4ketieteen opintoihinsa ja siirtym\xc3\xa4\xc3\xa4n j\xc3\xa4\xc3\xa4hdyttelem\xc3\xa4\xc3\xa4n Barcelonan nelosjoukkueeseen. Barcelonan johto nosti h\xc3\xa4net kuitenkin oitis ykk\xc3\xb6smiehist\xc3\xb6\xc3\xb6ns\xc3\xa4, ja vuonna 1920 Zamora johti joukkueen cup-kilpailu Copa del Reyn voittoon. Samana vuonna h\xc3\xa4net kutsuttiin Espanjan maajoukkueen kokoonpanoon Antwerpenin kes\xc3\xa4olympialaisiin. 19-vuotiaan Zamoran torjunnat Antwerpeniss\xc3\xa4 toivat yll\xc3\xa4tyshopeaa ja tekiv\xc3\xa4t h\xc3\xa4nest\xc3\xa4 manner-Euroopan kohutuimman ver\xc3\xa4j\xc3\xa4nvartijan._NEWLINE_Zamora oli Espanjan maajoukkueen itseoikeutettu ykk\xc3\xb6smaalivahti seuraavien nelj\xc3\xa4ntoista vuoden ajan. Vuonna 1929 h\xc3\xa4n oli maalipuiden v\xc3\xa4liss\xc3\xa4, kun Espanja ensimm\xc3\xa4isen\xc3\xa4 mannermaisena joukkueena kautta aikain voitti Englannin; Madridissa pelattu ottelu p\xc3\xa4\xc3\xa4ttyi 4\xe2\x80\x933. Saavutusta korostaa entisest\xc3\xa4\xc3\xa4n viel\xc3\xa4 se, ett\xc3\xa4 Zamora pelasi t\xc3\xa4ydet 90 minuuttia, vaikka oli murtanut rintalastansa kesken ottelun. Tuolloin ei viel\xc3\xa4 saanut suorittaa vaihtoja. Espanjan vastavierailussa Wembleylle vuonna 1931 Zamoralle osui harvinainen heikko p\xc3\xa4iv\xc3\xa4: is\xc3\xa4nn\xc3\xa4t voittivat 7\xe2\x80\x931. Italian MM-kilpailuissa 1934 Zamora oli j\xc3\xa4lleen loistovedossa, kun Espanja l\xc3\xb6i Brasilian 3\xe2\x80\x931 ja pelasi is\xc3\xa4ntien kanssa tasan 1\xe2\x80\x931. Zamora joutui loukkaantuneena kuitenkin syrj\xc3\xa4\xc3\xa4n uusintaottelusta, joka p\xc3\xa4\xc3\xa4ttyikin Italian voittoon. H\xc3\xa4n pelasi urallaan yhteens\xc3\xa4 46 ottelua Espanjan maajoukkueessa._NEWLINE_Espanjan kentill\xc3\xa4 Zamora voitti Barcelonassa toistamiseen cupin vuonna 1922 ja palasi sitten Espanyoliin, jonka johti cupin voittoon vuonna 1929. Kaudella 1928\xe2\x80\x931929 ensimm\xc3\xa4ist\xc3\xa4 kertaa pelatun Primera Divisi\xc3\xb3nin mestaruuden h\xc3\xa4n voitti kahdesti Real Madridissa, jonne siirtyi vuonna 1930 ennenkuulumattomalla 150\xc2\xa0000 pesetan summalla. Zamoran ura maajoukkueessa ja Espanjan liigakentill\xc3\xa4 p\xc3\xa4\xc3\xa4ttyi vuonna 1936 puhjenneeseen sis\xc3\xa4llissotaan._NEWLINE_Sis\xc3\xa4llissodan p\xc3\xa4\xc3\xa4tytty\xc3\xa4 Zamora palasi kotimaahan ja ryhtyi valmentajaksi. H\xc3\xa4n luotsasi Athletic Aviaci\xc3\xb3nin (nykyinen Atl\xc3\xa9tico Madrid) liigamestariksi vuosina 1940 ja 1941, ja valmensi Espanjan maajoukkuetta lyhyen aikaa vuonna 1952. Espanjan jalkapallon varhaisvuosien suurimman t\xc3\xa4hden muistoa pit\xc3\xa4\xc3\xa4 yll\xc3\xa4 urheilulehti Marcan jakama vuosittainen Zamora-palkinto, joka luovutetaan La Liga -kauden parhaalle maalivahdille. Zamora \xc3\xa4\xc3\xa4nestettiin World Soccer -lehden vuonna 1999 j\xc3\xa4rjest\xc3\xa4m\xc3\xa4ss\xc3\xa4 \xc3\xa4\xc3\xa4nestyksess\xc3\xa4 1900-luvun sadan parhaimman jalkapalloilijan joukkoon.'